- వడ్డీరేట్ల విషయమై ఆర్‌బీఐ నిర్ణయం తీసుకుంటుంది
- అన్నీ సమీక్షించాక కేంద్ర బ్యాంకు నిర్ణయం
- రూ.32,000 కోట్ల లాభాలు రూ.222 కోట్లకు చేరాయి
- బ్యాంకుల అధిక కేటాయింపుల వల్లే ఈ పరిస్థితి
- ఎన్‌పీఏలలో ఉక్కు, మౌలిక రంగాలదే ప్రధాన వాటా : జైట్లీ
న్యూఢిల్లీ: ద్రవ్యోల్బణం దిగి వచ్చిన నేపథ్యంలో వడ్డీరేట్లను తగ్గించే విషయంలో 'భారతీయ రిజర్వు బ్యాంకు' ఎలాంటి నిర్ణయాన్ని తీసుకుంటుందో వేచి చూద్దామని ఆర్థిక మంత్రి అరుణ్‌ జైట్లీ అన్నారు. శుక్రవారం ఇక్కడ ప్రభుత్వ రంగ బ్యాంకుల (పీఎస్‌బీ) అధినేతలతో సమావేశమై మొదటి త్రైమాసికంలో పీఎస్‌బీల పనితీరును సమీక్షించారు. అనంతరం ఆయన విలేకరులతో మాట్లాడుతూ ఆగస్టులో టోకు ధరల ద్రవ్యోల్బణం అయిదు నెలల కనిష్టానికి దిగివచ్చిన విషయంపై మాట్లాడారు. ద్రవ్యోల్బణం తగ్గిన నేపథ్యంలో వడ్డీరేట్లను తగ్గిస్తారా అని విలేకరులు అడిగిన ప్రశ్నకు జైట్లీ స్పందించారు. దేశంలో ఆర్‌బీఐ ఒక బాధ్యతాయుతమైన సంస్థ అని జైట్లీ అన్నారు. వడ్డీరేట్ల నిర్ణయాధికారం ఆర్‌బీఐ చేతుల్లో ఉంటుందని ఈ విషయంలో ఒక నిర్ణయం తీసుకొనే ముందు ఆర్‌బీఐ అన్ని విషయాలను పరిశీలనలోకి తీసుకుంటుందని వివరించారు. ఆర్‌బీఐ ఎలాంటి నిర్ణయం తీసుకుంటుందో వేచి చూద్దామని అన్నారు. ఆర్‌బీఐ తీర్పును గౌరవిద్దామని అన్నారు. వచ్చే నెల 4న ఆర్‌బీఐ పరపతి విధాన సమీక్షను నిర్వహించనుంది. ద్రవ్యోల్బణం తగ్గడంతో ఇక ఆర్‌బీఐ వడ్డీరేట్లను తగ్గిస్తాయన్న అంచనాలు అంతకంతకు పెరుగుతున్న విషయం తెలిసిందే.
పీఎస్‌బీల లాభాలు రూ.35,000 కోట్లు
ప్రస్తుత ఆర్థిక సంవత్సరంలో సామూహికంగా దాదాపు రూ.35,000 కోట్ల మేర లాభాలను ఆర్జించాయని ఆర్థిక మంత్రి జైట్లీ అన్నారు. అయితే మొండి బాకీలకు కేటాయింపులను పెంచడంతో ఆ యా బ్యాంకుల నికర లాభాలు కాస్త రూ.222 కోట్లకు పరిమితమైపోయినట్లుగా జైట్లీ వివరించారు. నిరర్ధక ఆస్తులకు ఎక్కువ మొత్తంలో కేటాయింపులు ఒక్కసారిగా పెరిగిపోవడంతో జూన్‌తో ముగిసిన మొదటి త్రైమాసికంలో బ్యాంకులు నష్టాలను నమోదు చేసిన సంగతి తెలిసిందే. ఉక్కు, మౌలిక వసతుల రంగాలే ప్రధానంగా బ్యాంకులను ఈ స్థాయికి చేర్చాయని ఆయన అన్నారు. అయితే ఉక్కు ధరల నియంత్రణ, జాతీయ రహదారుల ప్రాజెక్టులను పట్టాలెక్కించే దిశగా సర్కారు చేపట్టిన కార్యక్రమాలతో ఈ రంగంలోని కంపెనీలు కొలుకుంటున్నట్లుగా తెలిపారు. ఇప్పుడిప్పుడే కొన్ని కంపెనీలు వడ్డీ మొత్తాన్ని చెల్లించడం మొదలు పెట్టినట్లుగా తెలిపారు. బ్యాంకర్ల సమావేశంలో భాగంగా ఆర్థిక మంత్రి బ్యాంకుల ఆస్తుల నాణ్యత, రుణ వితరణ, వృద్ధి అంశాలను సమీక్షించినట్లు తెలుస్తోంది. వీటికి తోడు వ్యవసాయం, ఎంఎస్‌ఎంఈ, మైనార్టీ, ఎస్‌సీ, ఎస్‌టీ, విద్య, గృహ రుణాల వితరణను కూడా జైట్లీ ఈ సందర్భంగా సమీక్షించినట్లు సమాచారం.
మరింత సాయానికి మాకు పరిమితులున్నాయి
పీఎస్‌బీలకు మరింత నూతన జవసత్వాలను అందజేసేందుకు గాను అదనపు మూలధనాన్ని సమకూర్చే విషయంలో సర్కారుకు కొన్ని బడ్జెట్‌ పరమైన పరిమితులున్నాయని జైట్లీ వివరించారు. తమ వ్యాపార విస్తరణకు గాను బ్యాంకులు ఎక్కువ మూలధనాన్ని కోరుకోవడం సర్వసాధారణమేనని ఆయన అన్నారు. అయితే వారికి అదనంగా మరింత నిధులను సమకూర్చేందుకు సర్కారుకు బడ్జెట్‌ అవరోధాలుంటాయని ఆయన విలేకరులకు అడిగిన ప్రశ్నకు సమాధానంగా తెలిపారు. 13 పీఎస్‌బీ బ్యాంకుల మూలధనీకరణకు గాను తొలి విడుతగా సర్కారు గత నెలలో దాదాపు రూ.22,915 కోట్ల నిధులను అందించిన సంగతి తెలిసిందే. స్తబ్ధత పరిస్థితులు వీడి ఆయా రంగలలో పురోగమనం కనిపిస్తున్న నేపథ్యంలో త్వరలోనే నిరర్ధక ఆస్తులలో కదలిక ఏర్పడి బ్యాంకులకు మేలు జరగగలదన్న ఆశాభావాన్ని జైట్లీ వ్యక్తం చేశారు.
నాలుగు బ్యాంకుల్లో దర్యాప్తు సాగుతోంది
'ప్రధాన మంత్రి జన్‌ధన్‌ యోజన' ఖాతాల్లో తక్కువ మొత్తంలో నగదును డిపాజిట్‌ చేసి 'జీరో బ్యాలెన్స్‌' ఖాతాలను తక్కువ చేసి చూపించేందుకు బ్యాంకులు ప్రయత్నించిన విషయం పీఎస్‌బీ బ్యాంకుల అధినేతల సమావేశంలో చర్చకు వచ్చింది. ఈ విషయమై నాలుగు బ్యాంకుల్లో శాఖా పరమైన దర్యాప్తు సాగుతున్నట్లుగా ఆర్థిక మంత్రి జైట్లీ తెలిపారు. జన్‌ధన్‌ ఖాతాల్లో సంబంధిత ఖాతాదారులు నగదు జమ చేశారా.. లేక బ్యాంకు అధికారులు తమ పని తీరును మెరుగ్గా చూపించుకునేందుకు రూ.1తో మొదలు కొన్ని చిన్న మొత్తంలో డబ్బును ఖాతాల్లో జమ చేశారా అన్న విషయమై ఈ దర్యాప్తు సాగుతున్నట్లుగా జైట్లీ తెలిపారు. విచారణ తరువాత ఆయా బ్యాంకులు ఆర్థిఖసేవల శాఖకు నివేదికను అందజేస్తాయని వివరించారు. పీఎంజేడీవై కింద దేశ వ్యాప్తంగా దాదాపు 24 కోట్ల ఖాతాలు ఉన్నట్లుగా జైట్లీ తెలిపారు. వీటిలో ఎక్కువ మొత్తం ఖాతాలు నిరుపేద వర్గాల వారివేనని అన్నారు. ఆయా ఖాతాల్లో జమైన నగదు విలువ రూ.42,000 కోట్లని జైట్లీ వివరించారు. ఇంత పెద్ద మొత్తం కేవలం బ్యాంకుల వారు రూ.1 జమ చేసినంత మాత్రాన సమకూరవు కదా అని ఆయన చమత్కరించారు. పీఎంజేడీవై బ్యాంకుల నడిపిస్తున్నది కాదని.. ఇది దేశం బహుళ ఆదరణ పొందిన పథకమని ఆయన అన్నారు.
మీ స్నేహితులకు రికమెండ్ చెయ్యండి